**Výzva na predkladanie ponúk**

**pre určenie predpokladanej hodnoty zákazky**

podľa § 6 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len ,,zákon“)

I. Názov, adresa a kontaktné miesto verejného obstarávateľa

Názov organizácie**: Národné poľnohospodárske a potravinárske centrum**

Adresa organizácie: Hlohovecká 2, 951 41 Lužianky

IČO: 42337402

Zastúpená:JUDr. Sylvia Cabadajová, generálna riaditeľka

Krajina: Slovenská republika

Internetová adresa organizácie:<http://www.nppc.sk>

Kontaktná osoba:  Ing. Aneta Banásová

Telefón:  037/6546 357

E-mail: obstaravanie@nppc.sk

Osoba zodpovedná za opis predmetu zákazky: Andrea Macková

Ďalšie informácie možno získať na adrese a kontaktnom mieste uvedenom v tomto bode Výzvy na predkladanie ponúk (ďalej len ,,Výzva“).

II. Opis

### Názov zákazky: **Servisné prehliadky, údržba a opravy osobných motorových vozidiel vrátane odťahovej služby**

Druh zákazky: Služby

Hlavné miesto plnenia: Národné poľnohospodárske a potravinárske centrum, Hlohovecká 2, 951 41 Lužianky (NPPC)

NUTS kód: SK0

**Spoločný slovník obstarávania (CPV):**

50112000-3 Oprava a údržba osobných motorových vozidiel

50112200-5 Údržba osobných motorových vozidiel

50100000-6 Opravy, údržba a súvisiace služby pre vozidlá a príbuzné vybavenie

 **Stručný opis zákazky:**

Predmetom zákazky je zabezpečenie servisných prehliadok, údržby a opravy osobných motorových vozidiel, zabezpečenie odťahovej služby na obdobie 24 kalendárnych mesiacov v nasledovnom rozsahu:

* pravidelné servisné prehliadky osobných motorových vozidiel v intervaloch predpísaných výrobcami, servis motorových vozidiel v súlade s pokynmi výrobcu pre dané vozidlo;
* diagnostika vozidiel (určenie chyby na motorovom vozidle pripojením na elektronický diagnostický prístroj);
* mechanické práce - napr. oprava a údržba konkrétnych častí vozidiel, opravy a údržba prevodoviek, kontroly rozvodu;
* opravy karosérií - napr. brúsenie, zváranie, tmelenie, vyklepávanie, lakovanie, opravy karosérií havarovaných vozidiel;
* opravy defektov;
* oprava, údržba a dezinfekcia klimatizácie vozidiel;
* oprava elektrického systému vrátane nabíjania autobatérií, opravy autoalarmov, centrálnych uzamykaní, imobilizérov, autorádií;
* výmena a opravy čelných skiel;
* výmena oleja, filtrov, prevádzkových kvapalín;
* údržba brzdových systémov;
* kontrola komponentov vozidla podľa servisného plánu;
* príprava MV na technické a emisné kontroly;
* odťahová služba
* sezónna výmena sady pneumatík (zmena ročného obdobia) OMV;
* obmena poškodených pneumatík OMV-výkon-vyzutie/obutie pneumatiky na disk, výmena duší, diskov, ventilov, vyváženie, hustenie;
* plnenie pneumatík a ich ekologická likvidácia;
* administratívne zabezpečenie a technická realizácia likvidácie poistných udalostí.

Zoznam motorových vozidiel vrátane bližšej špecifikácie, ktoré má NPPC a jej org. útvary vo vlastníctve tvorí Prílohu č.1 tejto Výzvy.

**Osobitné požiadavky na plnenie predmetu zákazky:**

1. Požaduje sa vyzdvihnutie vozidla na servis a odovzdanie vozidla po servise u objednávateľa a osoby na adrese zadanej kontaktnou osobou objednávateľa (Pick-up servis), resp. odvoz a dovoz kontaktnej osoby po pristavení a vyzdvihnutí vozidla do servisu do a zo sídla Objednávateľa.
2. Servisné prehliadky predpísané výrobcom, ktoré sa budú realizovať v záručnej dobe, je Dodávateľ povinný vykonať v zmysle servisnej knižky prislúchajúcej pre každé vozidlo, a to do 24 hodín od pristavenia vozidla. V prípade ak lehota pripadne na sobotu alebo na dni pracovného pokoja, lehotou na vykonanie servisnej prehliadky je najbližší budúci pracovný deň.
3. Lehota, v ktorej musí byť vykonaná bežná oprava alebo údržba vozidla Dodávateľom je 48 hodín odo dňa pristavenia vozidla, max. však 5 pracovných dní, pri zložitejších opravách bude lehota na opravu dohodnutá s Objednávateľom v závislosti od rozsahu spôsobenej škody.
4. Požaduje sa aby Dodávateľ dodržiaval servisné postupy predpísané výrobcom motorových vozidiel.
5. Požaduje sa, aby sa od elektronického nahlásenia požiadavky Objednávateľom, bol Objednávateľovi poskytnutý termín pristavenia vozidla do servisu do 4 hodín. Lehota platí v prípade, ak bude požiadavka doručená v pracovný deň najneskôr do 12:00 hod.
6. Po prevzatí vozidla do servisného strediska a obhliadky vozidla servisným technikom predloží Dodávateľ elektronickou formou Objednávateľovi predbežnú kalkuláciu s uvedením celkovej sumy za odhadované množstvo normohodín a celkovej sumy za náhradné diely. Celková suma za náhradné diely musí byť predložená vo viacerých variantoch v závislosti od kvality a výrobcu použitých náhradných dielov. Objednávateľ následne rozhodne o konkrétnej variante náhradných dielov, ktoré budú použité a potvrdí vykonanie daného servisného prípadu. V prípade, že sa v priebehu vykonávania servisu, opravy alebo údržby zistí, že skutočná cena zvýši predbežnú kalkuláciu ceny o viac ako 10 %, Dodávateľ je povinný toto zvýšenie telefonicky konzultovať a následne aj písomne odsúhlasiť skutočnú cenu s kontaktnou osobou Objednávateľa.
7. Požaduje sa počas záručnej doby používať len nové originálne diely, v inom prípade používať náhradné diely, dohodnuté po konzultácii s Objednávateľom.
8. Dodávateľ poskytuje na náhradné diely záruku danú výrobcom minimálne 24 mesiacov a na vykonané práce spojené s opravou vozidla v trvaní 12 mesiacov, pričom záručná lehota začne plynúť od nasledujúceho dňa po prevzatí vozidla po oprave.
9. Objednávateľ požaduje vykonať odstránenie reklamovanej vady počas záručnej doby do 10 kal. dní odo dňa doručenia reklamácie.
10. Požaduje sa na požiadanie predložiť Objednávateľovi k nahliadnutiu staré náhradné diely, ktoré boli pri oprave vymenené a vykonanie ekologickej likvidácie vymenených dielov a použitého materiálu na vlastné náklady a zodpovednosť.
11. Objednávateľ požaduje klampiarske práce: cena normohodiny klampiarskych prác bude hradená z KASKO poistenia a určená príslušnou komerčnou poisťovňou, v ktorej má objednávateľ vozidlá poistené.
12. Objednávateľ požaduje, aby boli servisné strediská Dodávateľa umiestnené min. v nasledovných mestách: • Bratislava, • Nitra, • Banská Bystrica, • Prešov, • Liptovský Mikuláš, • Michalovce, • Piešťany.

Dodávateľ je oprávnený plniť prostredníctvom subdodávateľa, ktorý musí spĺňať podmienky týkajúce sa osobného postavenia podľa § 32 ods. 1 písm. e) ZVO vo vzťahu k tej časti predmetu zákazky, ktorú bude realizovať v subdodávke (je oprávnený dodávať tovar, uskutočňovať stavebné práce alebo poskytovať službu), musí preukázať splnenie podmienky účasti týkajúcej sa osobného postavenia podľa § 32 ods. 1 písm. f) ZVO (nemá uložený zákaz účasti vo verejnom obstarávaní potvrdený konečným rozhodnutím v Slovenskej republike alebo v štáte sídla, miesta podnikania alebo obvyklého pobytu) a nesmie u tejto osoby existovať dôvod na vylúčenie podľa § 40 ods. 6 písm. f) ZVO (konflikt záujmov nemožno odstrániť inými účinnými opatreniami). V prípade plnenia predmetu rámcovej dohody prostredníctvom subdodávateľov zodpovedá Dodávateľ Objednávateľovi tak, ako keby plnil predmet rámcovej dohody sám.

1. Servis, oprava a údržba vozidiel bude počas platnosti rámcovej dohody realizovaná na základe čiastkových písomných objednávok Objednávateľa.
2. Dodávateľ musí mať k dispozícii:

a)   min. 1 prevádzku (autodielňu) s minimálnym vybavením:

* minimálne 1 zdvihák s nosnosťou do 3,5 tony s možnosťou zdvihnutia všetkých vozidiel verejného obstarávateľa,
* vyvažovacie zariadenie a vyzúvačku pneumatík. Vyzúvačka pneumatík musí mať rozsah uchytenia pre hliníkové disky rozmerov R17 až R19 (t. j. pre nízkoprofilové pneumatiky),
* valcovú skúšobňu bŕzd – na presné meranie brzdnej sily

b)    min. 1 pracovisko na lakovanie techniky s minimálnym vybavením:

* lakovacia kabína
* pracovisko s odsávaním
* zariadenie na miešanie farieb
1. V prípade, ak pri vykonávaní servisných prác a služieb nastanú nepredvídané okolnosti (napr. náhradné diely potrebné na opravu nie sú momentálne dostupné na sklade, mešká dodávka objednaných dielov a pod.) je Dodávateľ oprávnený určiť náhradný termín na odovzdanie servisných prác a služieb. S uvedenou skutočnosťou oboznámi Objednávateľa a zároveň mu oznámi náhradný termín plnenia.
2. Ak dôjde k poškodeniu vozidla pri poistnej udalosti, dodávateľ začne s vykonávaním opravy až po doručení písomného vyjadrenia Objednávateľa k takejto udalosti, v ktorom Objednávateľ vykonanie opravy potvrdí a povolí.
3. Dodávateľ je oprávnený vystaviť faktúru po dokončení objednaných služieb a vystavenú faktúru zašle objednávateľovi doporučene poštou na adresu jeho sídla. Faktúra musí okrem zákonom stanovených údajov obsahovať aj: • údaje o vozidle, na ktorom bola vykonávaná oprava alebo údržba; • rozpis dielov a množstvo použitého materiálu; • cenu za jednotlivý pracovný úkon.
4. Odplata za poskytovanie služieb bude účtovaná ako súčet ceny práce a ceny za dodanie  náhradných dielov.
5. Cena za náhradné diely a príslušenstvo bude vychádzať z aktuálneho cenníka Dodávateľa a bude porovnateľná s cenou porovnateľných tovarov na relevantnom trhu.

*Cenová ponuka predmetu zákazky musí zahŕňať všetky náklady, ktoré dodávateľovi vzniknú s plnením predmetu zákazky* **.**

**Podmienky financovania predmetu zákazky**

Predmet zákazky bude financovaný z rozpočtu verejného obstarávateľa formou bezhotovostného platobného styku.

Zálohy ani preddavky nebudú poskytované.

Predmet plnenia bude uhradený na základe predloženej faktúry s lehotou splatnosti 30 dní

III. Podmienky Účasti

Uchádzač predloží v lehote na predkladanie ponúk podľa bodu IV. Výzvy:

* Vyplnený vzorový ,,**Návrh na plnenie súťažných kritérií**“ v zmysle Prílohy č. 2 tejto Výzvy, v súlade s opisom a požiadavkami, uvedenými v tejto Výzve a jej prílohách;

IV. Lehota na predloženie ponuky:

Lehota na predkladanie ponúk:

Dátum: **23.5.2022**

Uchádzač predloží ponuku v lehote na predkladanie ponúk, elektronicky na e-mailovú adresu: obstaravanie@nppc.sk

V. Možnosť predloženia ponuky:

**Uchádzač predloží ponuku na celý predmet zákazky.**

VI. Kritériá vyhodnotenia ponúk

Kritérium na vyhodnotenie ponúk: **Priemerná cena z posudzovaných cien v EUR bez DPH.**

VII. Miesto plnenia:

1. Miesto plnenia: Národné poľnohospodárske a potravinárske centrum, Hlohovecká 2, 951 41 Lužianky a organizačné útvary NPPC: servisné strediská umiestnené min. v mestách • Bratislava, • Nitra, • Banská Bystrica, • Prešov, • Liptovský Mikuláš, • Michalovce, • Piešťany
2. Termín plnenia: S úspešným uchádzačom bude uzavretá rámcová zmluva na obdobie 24 kal.mesiacov, na základe ktorej budú vystavované čiastkové písomné objednávky podľa potreby

VIII. Spôsob uvedenia Ceny pri plnení:

1. ak je uchádzač platiteľom dane z pridanej hodnoty (ďalej len „DPH"), navrhovanú zmluvnú cenu uvedie v zložení:
	* navrhovaná zmluvná cena v EUR bez DPH,
	* sadzba DPH a výška DPH,
	* navrhovaná zmluvná cena v EUR vrátane DPH;
2. ak uchádzač nie je platiteľom DPH, uvedie navrhovanú zmluvnú cenu v EUR celkom so všetkými nákladmi na plnenie predmetu zákazky. Na skutočnosť, že nie je platiteľom DPH, upozorní v ponuke;
3. uchádzač uvedie navrhovanú cenu vyjadrenú v mene EUR v Prílohe č. 2 tejto Výzvy ako cenu celkovú a nemennú, ktorá bude zahŕňať všetky náklady spojené s plnením celého predmetu zákazky.

IX. Podmienky týkajúce sa zmluvy

***Predmetná Výzva nevedie k uzatvoreniu odberateľsko-dodávateľského vzťahu a slúži verejnému obstarávateľovi len na informatívne účely pre stanovenie predpokladanej hodnoty zákazky.***

X. Doplňujúce informácie

Dátum vyhotovenia výzvy: 12.5.2022

Výzvu vypracoval: **Ing. Aneta Banásová**

**Prílohy:**

Príloha 1 Zoznam motorových vozidiel (osobitná príloha v xlsx.formáte)

Príloha 2 Návrh na plnenie súťažných kritérií (osobitná príloha v docx.formáte)